
Pakuotės lapelis: informacija vartotojui

                            Angiopent Retard 400 mg pailginto atpalaidavimo tabletės
pentoksifilinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra Angiopent Retard ir kam jis vartojamas
2.	Kas žinotina prieš vartojant Angiopent Retard 
3.	Kaip vartoti Angiopent Retard
4.	Galimas šalutinis poveikis
5.	Kaip laikyti Angiopent Retard 
6.	Pakuotės turinys ir kita informacija


1.	Kas yra Angiopent Retard ir kam jis vartojamas

Veiklioji vaisto medžiaga pentoksifilinas yra sintetinis ksantino darinys. Pentoksifilinas pagerina kraujo tėkmę, mažindamas kraujo klampumą kapiliaruose ir kraujo gebą krešėti. Tokiu būdu pentoksifilinas didina kraujo pritekėjimą į išemijos pažeistus audinius (pvz., galvos smegenis, kojas). 

Angiopent Retard vartojamas: 
	simptomams, susijusiems su kraujotakos sutrikimu periferinėse kojų arterijose (kraujagyslėse), lengvinti.


2.	Kas žinotina prieš vartojant Angiopent Retard

Angiopent Retard vartoti draudžiama:
	jeigu yra alergija pentoksifilinui, metilksantinams (kofeinui, teofilinui, teobromidui) arba bet kuriai pagalbinei šio vaisto medžiagai (jos išvardytos 6 skyriuje);
	jeigu yra ūminė miokardo infarkto fazė  arba sunkus širdies ritmo sutrikimas;
	jeigu yra padidėjusi kraujavimo rizika arba liga, susijusi su didele kraujavimo rizika, pvz., aktyvi skrandžio ar dvylikapirštės žarnos opa;
	jeigu kraujuoja į tinklainę.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Angiopent Retard.
· Jei buvo pasireiškę alerginių reakcijų (jų simptomai: švokštimas, pasunkėjęs kvėpavimas, veido, akių vokų, lūpų ir liežuvio patinimas) – vaisto vartojimas turi būti nutrauktas nedelsiant ir apie tai pranešta gydytojui). Žr. 4 skyrių.
· Jei sergate hipotenzija, sunkia širdies vainikinių arterijų liga, širdies aritmija, miokardo infarktu.
· Jei Jums yra padidėjęs polinkis į kraujavimą dėl, pavyzdžiui, kraujo krešėjimą mažinančių vaistų vartojimo ir krešėjimo sutrikimų.
· Jeigu sutrikusi inkstų veikla (kreatinino klirensas < 30 ml/min.), kadangi tokiu atveju gydytojas rekomenduos vartoti mažesnę dozę, kad būtų sukliudyta pentoksifilinui kauptis organizme.
· Jeigu sutrikusi kepenų veikla, kadangi tokiu atveju gydytojas rekomenduos vartoti mažesnę dozę.
· Hipoglikeminis insulino ar geriamųjų vaistų nuo diabeto poveikis gali sustiprėti. Todėl rekomenduojama atidžiai stebėti pacientus, vartojančius vaistus nuo diabeto.

Jeigu kuri nors iš išvardytų būklių Jums yra arba anksčiau buvo, šio vaisto nevartokite tol, kol nepasikalbėsite su savo gydytoju.

Kiti vaistai ir Angiopent Retard
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Žemiau išvardytus vaistus Jūs galite žinoti skirtingais, daugiausia prekiniais pavadinimais. Šiame skyriuje prekiniai pavadinimai neminimi, nurodomas tik veikliosios medžiagos arba veikliųjų medžiagų grupės pavadinimas. Taigi visada atidžiai patikrinkite vartojamo vaisto dėžutę ir pakuotės lapelį, kad išsiaiškintumėte, kokia veiklioji medžiaga yra.

Pentoksifilinas gali stiprinti kraujospūdį mažinančių vaistų poveikį.

Kartu su pentoksifilinu vartojant teofilino (vaisto bronchinei astmai gydyti), gali padidėti teofilino kiekis kraujyje ir dažniau pasireikšti jo sukeliamos šalutinės reakcijos.

Su pentoksifilinu gali sąveikauti kartu vartojami geriamieji antikoaguliantai (kumarino ar indandiono dariniai), heparinas bei kitokie kraujo krešėjimą trikdantys vaistai. Pentoksifilino vartojant kartu su bet kuriuo iš jų, didėja kraujavimo rizika.

Kartu su pentoksifilinu vartojant geriamųjų cukraus kiekį kraujyje mažinančių vaistų arba insulino, gali stiprėti vaistų nuo cukrinio diabeto poveikis ir atsirasti hipoglikeminių reakcijų (reakcijų, kurios pasireiškia dėl sumažėjusio cukraus kiekio).

Kartu su ketorolaku Angiopent Retard vartoti negalima, kadangi didėja kraujavimo rizika.

Angiopent Retard vartojimas su maistu ir gėrimais
Šį vaistą reikia gerti po valgio.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Nėščioms moterims pentoksifilino vartoti nerekomenduojama, kadangi vartojimo nėštumo metu patirties nepakanka.

Pentoksifilino patenka į motinos pieną. Jeigu kūdikį maitinate arba rengiatės maitinti krūtimi, pasikalbėkite su savo gydytoju prieš pradėdama vartoti Angiopent Retard.

Vairavimas ir mechanizmų valdymas
Kai kuriems pacientams pasireiškė šalutinis poveikis, galintis sutrikdyti psichomotorinį aktyvumą, pavyzdžiui, galvos sukimasis. Jeigu atsiranda tokių simptomų, turite nevairuoti ir nevaldyti mechanizmų.


Angiopent Retard sudėtyje yra laktozės 
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
 
Angiopent Retard sudėtyje yra dažiklis saulėlydžio geltonasis FCF (E110). Gali sukelti alerginių reakcijų.


3.	Kaip vartoti Angiopent Retard

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Reikia nuryti visą pailginto atpalaidavimo tabletę, užgeriant dideliu kiekiu skysčio, po valgio.

Rekomenduojama dozė

Suaugusiems žmonėms
Viena pailginto atpalaidavimo tabletė (400 mg) 3 kartus per parą.

Pacientams, kurių inkstų funkcija sutrikusi (kreatinino klirensas yra mažesnis nei 30 ml/min.), gydytojas rekomenduos dozę sumažinti iki 50–70 įprastinės dozės priklausomai nuo individualaus toleravimo, pavyzdžiui vietoj 3 tablečių lieps vartoti 2 tabletes per parą.

Senyviems žmonėms
Jeigu inkstų ir kepenų veikla nesutrikusi, dozę koreguoti nėra būtina.

Pacientams, kurių kepenų funkcija sutrikusi
Pacientams, sergantiems sunkiu kepenų nepakankamumu, būtina mažinti dozę. Jiems dozavimą nustatys gydytojas, atsižvelgdamas į ligos simptomus ir vaisto toleravimą.

Gydymo trukmę kiekvienam pacientui nustatys gydytojas, kadangi ji priklauso nuo kraujotakos sutrikimo rūšies.

Vartojimas vaikams
Pentoksifilino saugumas ir veiksmingumas vaikams nebuvo nustatytas.

Ką daryti pavartojus per didelę Angiopent Retard dozę?
Jeigu išgėrėte didesnę dozę negu skirta, nedelsdami informuokite savo gydytoją arba vaistininką.

Vaisto perdozavus, gali pasireikšti galvos svaigimas, pykinimas, vėmimas į kavos tirščius panašiais vėmalais, mažas kraujospūdis, dažnas širdies plakimas, širdies ritmo sutrikimas, trumplaikis veido paraudimas, konvulsijos (traukuliai), sąmonės praradimas, karščiavimas, patologinis mieguistumas, psichomotorinis sujaudinimas (ažitacija), refleksų išnykimas.

Perdozavimo atveju turite nedelsdami kreiptis į gydytoją.

Pamiršus pavartoti Angiopent Retard
Jei dozę išgerti pamiršote, gerkite ją tuoj pat, kai tik prisiminsite, tačiau jeigu jau bus beveik atėjęs kitos dozės vartojimo laikas, pamirštą dozę praleiskite. Negalima vartoti dvigubos dozės, norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir kiti, gali sukelti šalutinį poveikį, nors jis pasireiškia ne visiems žmonėms.

Šalutinis poveikis gali pasireikšti tam tikru dažniu, kuris apibūdinamas taip:
	nedažnas: pasireiškia 1–10 iš 1 000 vartotojų;
	retas: pasireiškia 1–10 iš 10 000 vartotojų;
	labai retas: pasireiškia mažiau negu 1 iš 10 000 vartotojų.

Pavieniais atvejais per pirmas minutes po pavartojimo gali pasireikšti sunkios reakcijos.

Nedelsdami pasakykite savo gydytojui, jeigu atsiranda šių simptomų:
	švokštimas, kvėpavimo pasunkėjimas, prislėgtumo pojūtis, veido, vokų, lūpų, liežuvio, ryklės ir gerklų patinimas ar odos išbėrimas, kadangi jie gali būti sunkios alerginės reakcijos simptomai. 

Kitoks šalutinis poveikis

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
	trumpalaikis paraudimas (veido paraudimas, karščio pojūtis);
	virškinimo trakto sutrikimai, pvz., pykinimas, vėmimas, pilvo pūtimas, diskomforto pojūtis skrandyje ir viduriavimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
	širdies ritmo sutrikimai, tachikardija;
	padidėjusio jautrumo reakcijos, pvz., niežulys, odos raudonė, dilgėlinė (odos pūslės ir niežulys);
	galvos svaigimas, galvos skausmas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· krūtinės anginos simptomai, pvz., krūtinės skausmas mankštinantis, dusulys (oro trūkumas), krūtinės spaudimo pojūtis;
· hipotenzija (mažas kraujospūdis);
· kraujavimo epizodai (iš odos, gleivinės, skarndžio, žarnų);
· trombotitopenija (ligos, susijusios su kraujo plokštelių trūkumu, simptomas);
· vidinė tulžies stazė kepenyse (susijusi su simptomais, tokiais kaip odos niežulys, gelta, virškinimo sutrikimas);
· kepenų fermentų (transaminazių, šarminės fosfatazės) aktyvumo padidėjimas kraujyje;
· psichomotorinis sujaudinimas (ažitacija), nemiga, neramumas, miego sutrikimai;
· aseptinis meningitas;
· hipotenzija.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Angiopent Retard

Šį vaistą laikykite vaikams nepastebimoje ir nepasiekiamoje vietoje.
Laikyti žemesnėje kaip 25°C temperatūroje, originalioje pakuotėje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Angiopent Retard sudėtis
· Veiklioji medžiaga yra pentoksifilinas.
Kiekvienoje pailginto atpalaidavimo tabletėje yra 400 mg pentoksifilino.
-	Pagalbinės medžiagos. 
	Tabletės branduolys: laktozės monohidratas, mikrokristalinė celiuliozė, hidroksipropilmetilceliuliozė 2208, povidonas K 30, magnio stearatas, koloidinis silicio dioksidas. 
[bookmark: _Hlk147184655]	Tabletės plėvelė: hidroksipropilmetilceliuliozė 2910, makrogolis 6000, dažikliai titano dioksidas (E171) ir  saulėlydžio geltonasis FCF (E110).

Angiopent Retard išvaizda ir kiekis pakuotėje
Angiopent Retard 400 mg yra 12 mm skersmens šviesiai oranžinės spalvos lęšio formos plėvele dengtos tabletės, kurių vienoje pusėje įspausta "PX 400". 

[bookmark: _Hlk147183361]Dėžutėje yra 4 PVC/Al lizdinės plokštelės po 10 pailginto atpalaidavimo tablečių.


Registruotojas eksportuojančioje valstybėje ir gamintojas

Registruotojas
S.C. AC Helcor Pharma S.R.L.
Str. Victor Babeş, Nr.50, Baia Mare
Jud. Maramureş
Rumunija

Gamintojas
S.C. AC Helcor S.R.L.
Str. Victor Babeş, Nr.62, Baia Mare
Jud. Maramureş
Rumunija

Lygiagretus importuotojas 
UAB „Niromed“
Žirmūnų g. 139A
LT‑09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija

arba

UAB „Entafarma“
Klonėnų vs. 1,
LT-19156 Širvintų r. sav.
Lietuva


[bookmark: _GoBack]Šis pakuotės lapelis paskutinį kartą peržiūrėtas 2023-12-12.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos
Respublikos sveikatos apsaugos ministerijos tinklalapyje http://www.vvkt.lt/.


Lygiagrečiai importuojamas vaistinis preparatas nuo referencinio vaistinio preparato skiriasi laikymo sąlygomis (referencinį vaistą papildomai saugoti nuo šviesos ir drėgmės); pakuotės dydžiu (lygiagretaus – 40 tablečių, referencinio - 20, 60 arba 120 tablečių); pagalbinėmis medžiagomis (lygiagretaus – tabletės branduolys: laktozės monohidratas, mikrokristalinė celiuliozė, hidroksipropilmetilceliuliozė 2208, povidonas K 30, koloidinis silicio dioksidas, tabletės plėvelė: hidroksipropilmetilceliuliozė 2910, dažiklis saulėlydžio geltonasis FCF (E110), referencinio - tabletės branduolys: hipromeliozė, metakrilo rūgšties ir etilakrilato 1:1 kopolimeras (Eudragit RL 100), talkas, tabletės plėvelė – hipromeliozė, talkas); tabletės išvaizda (lygiagretaus – 12 mm skersmens šviesiai oranžinės spalvos lęšio formos plėvele dengtos tabletės, kurių vienoje pusėje įspausta "PX 400", referencinio tabletės yra baltos, apvalios, abipus išgaubtos).








